《入西樵 其一》
明代·区大相

西樵与东樵，云表互参次。借问四百峰，何如七十二。

山中千馀家，往往足幽事。迢迢白云间，鸡犬自鸣吠。

闾里绝诤讼，园畦多树艺。以此淳朴风，上代复何异。

荒凉福地图，寥落洞天记。胜绝昔有闻，兴剧今始莅。

石扇启霞霏，金函发山笥。独往念始申，还丹术犹閟。

将寻芝谷翁，共访桃源世。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。